Colonel Ekundayo Opeyemi na member of di Corps of Nigerian Commissionaires. Im say dem dey try dia best to see how dem fit support di legionnaires and families of di fallen heroes, make dem take care of demsef.

But government sef say dem get di legionnaires and dia families for mind, na im make dem get special package for dem every year.

Toyin Awoseyi wey be di Permanent Secretary for Lagos state Ministry of Home Affairs tell BBC News Pidgin say di state government give N25 million to legionnaires for di state, and over 600 bags of rice.

She add say Governor Akinwumi Ambode come give order for special training for Legionnaires wey still dey strong to work, so dat dem go become security guard for all di government schools and di State government go pay dem.